**manaŽment a poradenstvo vo výchove a vzdelávaní (Mgr.)**

**Témy DIPLOMOVÝCH prác**

Študenti a študentky končiaci v akademickom roku 2022/2023

***prof. PaedDr. Dana Hanesová, PhD.***

1. **Úloha a postavenie sociálneho pedagóga v SR a v zahraničí**

**Anotácia:**

Študent(ka) predstaví štandardy výkonu, požiadavky praxe a postavenie sociálnych pedagógov vo vybraných min. 2 krajinách (napr. v rámci V4) a porovná so situáciou v SR. Výstupom by mala byť komparatívna štúdia. V procese štúdia literatúry a východiskových dokumentov možno predpokladať nevyhnutnosť aspoň priemernej znalosti svetového jazyka, alebo jazyka susediacej krajiny.

**2. Sociálny pedagóg ako reflexívny profesionál (medzinárodná komparácia)**

**Anotácia:**

Študent(ka) vypracuje komparatívnu štúdiu, v ktorej predstaví koncept reflexie v sociálno-pedagogickej teórii a praxi vo vybraných, minim. 3 krajinách mimo SR. Na základe ich analýzy vypracuje komparáciu so situáciou v SR. V procese štúdia literatúry a východiskových dokumentov možno predpokladať nevyhnutnosť aspoň priemernej znalosti svetového jazyka, alebo jazyka susediacej krajiny.

**3. Trendy a inovácie v teórii a/alebo praxi výchovy a inštitucionalizovaného vzdelávania vo vybraných škandinávskych krajinách**

**Anotácia:**

Študent(ka) na základe štúdia najnovších vedeckých štúdií vypracuje komparatívnu štúdiu, v ktorej predstaví súčasné trendy v teórii a praxe výchovy a vzdelávania vo vybraných/vybranej škandinávskej krajine (napr. Fínsku), pričom rámcom, voči ktorému ich bude porovnávať, bude súčasný slovenský systém výchovy a vzdelávania a jeho školská prax. V procese štúdia literatúry predpoklad priemernej úrovne znalosti AJ.

**4. Trendy a inovácie v teórii a/alebo praxi výchovy a inštitucionalizovaného vo vybraných ázijských krajinách**

**Anotácia:**

Študent(ka) na základe štúdia najnovších vedeckých štúdií vypracuje komparatívnu štúdiu, v ktorej predstaví súčasné trendy v teórii a praxe výchovy a vzdelávania vo vybraných ázijských krajinách (napr. Číne alebo Japonsku), pričom rámcom, voči ktorému ich bude porovnávať, bude súčasný slovenský systém výchovy a vzdelávania a jeho školská prax. V procese štúdia literatúry predpoklad priemernej úrovne znalosti AJ.

**5. Vplyv digitalizovanej spoločnosti na inovácie v teórii výchovy a vzdelávania.**

**Anotácia:**

Študent(ka) na základe štúdia najnovších vedeckých štúdií vypracuje komparatívnu štúdiu, v ktorej predstaví najnovšie zistenia týkajúce sa vplyvu digitalizácie spoločnosti na inovácie v teórii výchovy a vzdelávania. Vypracuje obsahovú analýzu a následne komparáciu výskumných zistení. V procese štúdia literatúry predpoklad priemernej úrovne znalosti AJ.

***prof. PhDr. Soňa Kariková, PhD.***

1. **Výskyt mobbingu/bossingu v edukačnom prostredí a možnosti jeho prevencie.**

**Anotácia**:

V teoretickej časti študent spracuje charakteristiky uvedených pojmov, pričom sa môže  sústrediť len na jeden z nich. Zároveň spracuje prehľad preventívnych programov, ktoré je možné aplikovať medzi pedagogickými pracovníkmi. V empirickej časti identifikuje výskyt tohto javu a zároveň bude zisťovať informovanosť pedagogických pracovníkov o možnostiach eliminácie a prevencie mobbingu/bossingu.

***prof. PhDr. Miriam Niklová, PhD.***

1. **Syndróm vyhorenia u pracovníkov pomáhajúcich profesií pôsobiacich v školách a možnosti jeho prevencie**

**Anotácia:**

Cieľom diplomovej práce bude analyzovať príčinné súvislosti vzniku syndrómu vyhorenia u pomáhajúcich profesií pôsobiacich v školách (osobitne sociálneho pedagóga, psychológa a i.) a navrhnúť možnosti ako mu efektívne predchádzať.

1. **Pôsobenie sociálneho pedagóga v materskej škole**

**Anotácia:**

Dizajn diplomovej práce bude metodicko-aplikačný. Cieľom diplomovej práce bude vytvoriť súbor preventívno-výchovných aktivít pre deti predškolského veku a overiť vo vybraných materských školách.

1. **Špecifiká pôsobenia sociálneho pedagóga počas pandémie Covid-19 v školách v Nemecku**

**Anotácia:**

Diplomová práca má charakter empirického výskumu so zameraním na analýzu nových potrieb a problémov súvisiacich s pandémiou spôsobenou Covid-19 z aspektu profesie sociálneho pedagóga v Nemecku.

1. **Digitálne spôsobilosti študentov pedagogických fakúlt**

**Anotácia:**

Diplomová práca má charakter systematickej prehľadovej štúdie. Cieľom diplomovej práce je na základe predchádzajúceho výskumu preskúmať úroveň digitálnej gramotnosti u študentov pedagogických fakúlt na Slovensku. Digitálne spôsobilosti predstavujú jednu z kľúčových kompetencií budúcich pedagogických zamestnancov.

1. **Téma podľa vlastného výberu.**

(Po dohode so školiteľkou a schválení garantom ŠP).

***prof. PaedDr. Miroslav Krystoň, PhD.***

1. **Analýza socio-demografických charakteristík vo vzťahu k motivácii edukácie seniorov.**

**Anotácia:**

Empirická práca založená na analýze vybraných socio-demografických parametrov (rodová príslušnosť, dosiahnuté vzdelanie, bydlisko...) v kauzálnom vzťahu k motivácii seniorov vzdelávať sa.

1. **Téma podľa vlastného výberu z oblasti geragogiky.** (Po dohode so školiteľom a schválení garantom ŠP).

***prof. PaedDr. Ivan Pavlov, PhD.***

1. **Marketing v organizáciách poskytovateľov vzdelávacích programov pre dospelých.**

**Anotácia:**

Záverečná práca na základe teoretických prístupov v marketingu vzdelávacích programov bude skúmať ich uplatnenie u vybraného poskytovateľa/poskytovateľov na Slovensku.

1. **Andragogické poradenstvo dospelým v profesijnom rozvoji zamestnancov.**

**Anotácia:**

Záverečná práca pracuje s konceptom andragogického poradenstva v profesijnom rozvoji zamestnancov na úrovni manažmentu vybranej pracovnej organizácie.

1. **Manažment učenia dospelých vo vybraných pracovných  organizáciách.**

**Anotácia:**

Záverečná práca popisuje aplikované prístupy v manažmente učenia dospelých vo vybranej pracovnej organizácii a formuluje odporúčania na ich zefektívnenie.

***doc. PhDr. Mário Dulovics, PhD.***

1. **Sociálno-výchovná práca v penitenciárnej starostlivosti**

**Anotácia:**

Diplomová práca je zameraná na analýzu pôsobnosti pedagóga / sociálneho pedagóga v penitenciárnej starostlivosti. V teoretickej časti je pozornosť upriamená na legislatívne ukotvenie, metódy a formy práce penitenciárneho pedagóga. Empirická časť diplomovej práce má charakter zmiešaného výskumného dizajnu. Jej cieľom je monitoring a analýza profesijných kompetencií penitenciárneho pedagóga uplatňovaných pri práci s odsúdenými.

1. **Rizikové výzvy vo virtuálnom priestore a možnosti ich prevencie v škole**

**Anotácia:**

Študent/ka vypracuje teoretickú reflexiu rizikových výziev a ich prevencie v školskom prostredí za využitia relevantných národných a zahraničných prameňov. Empirická časť práce má charakter multimetodického výskumu. V rámcu realizácie výskumu prebehne monitoring prevalencie zapojenia žiakov do rizikových online výziev a analýza preventívneho pôsobenia v predmetnej oblasti.

1. **Kyberšikana učiteľov ako výchovný a spoločenský problém**

**Anotácia:**

Zámerom diplomovej práce je analýza prevalencie, príčin, foriem a dôsledkov kyberšikanovania učiteľov. Diplomová práca bude mať charakter kvantitatívneho empirického výskumu za využitia adaptovaných dotazníkov. Cieľom výskumnej časti diplomovej práce bude vo výskumnom súbore učiteľov identifikovať kľúčové indikátory súvisiace s výskytom kyberšikanovania.

1. **Excescesívne používanie internetu a well being u žiakov stredných škôl**

**Anotácia:**

Diplomová práca má teoreticko-empirický charakter. Teoretická časť je upriamená na holistickú analýzu excesívneho používania internetu. Vo výskumnej časti diplomovej práce je pozornosť zameraná na monitoring excesívneho používania internetu a well beingu u žiakov stredných škôl za využitia adaptovaných výskumných nástrojov. Cieľom empirickej časti práce je identifikovanie vzájomných vzťahov medzi uvedenými fenoménmi.

***doc. Mgr. Ján Kaliský, PhD.***

1. **Program Filozofovania s deťmi ako nástroj sociálneho pedagóga.**

**Anotácia**:

Sociálny pedagóg má pomôcť pri vytváraní lepšej klímy v triede s cieľom predchádzať konfliktom, agresii a šikanovaniu v skupine, plniť úlohy sociálnej výchovy, či prosociálnej výchovy, realizovať sociálno-pedagogickú diagnostiku prostredia a vzťahov, či venovať sa prevencii sociálno-patologických javov v škole formou rôznych besied, či diskusií. Ako tomu môže napomôcť program Philosophy for Children? To objasní záverečná práca.

1. **Sociálny pedagóg ako partner učiteľa etickej výchovy**

**Anotácia**:

Edukačné ciele programu etickej výchovy sa v mnohom prekrývajú s cieľmi a úlohami sociálneho pracovníka. V čom si môžu byť nápomocní a ako môžu spolupracovať? Obaja sa podieľajú na prevencii sociálno-patologických javov, v čom sú ich najužšie prieniky a v čom sú voči sebe jedineční? To objasní záverečná práca.

1. **Morálny vývin jedinca v kontexte riešenia morálnych dilem**

**Anotácia**:

O čom hovoríme v kontexte morálnej inteligencie? Ako táto súvisí s riešením morálnych dilem? Na čom je založené morálne rozhodovanie a ktoré rozhodnutie je morálne správne? Pre zodpovedanie týchto otázok sa vychádza z viacerých morálnych teórií a viacerých empirických diagnostických nástrojov.

***doc. Mgr. Lívia Nemcová, PhD.***

1. **Tvorba preventívneho projektu do voľného času vybranej cieľovej skupiny**

**Anotácia:**

Diplomová práca bude mať metodicko-aplikačný charakter. Jej cieľom bude v teoretickej časti predstaviť úlohu aktívneho trávenia voľného času ako preventívneho prostriedku proti predchádzaniu rizikového správania, charakterizovať súčasný stav v trávení voľného času vybranej cieľovej skupiny a definovať základné parametre dobrého preventívneho programu s použitím zážitkovej pedagogiky. V metodickej časti bude cieľom vypracovať a zhodnotiť metodiku preventívneho projektu do voľného času vybranej cieľovej skupiny (deti, mládež, dospelí) a metodiku vyhodnotiť viacerými nezávislými hodnotiteľmi.

1. **Téma podľa vlastného výberu.**

(Po dohode so školiteľkou a schválení garantom ŠP).

***doc. PaedDr. Lenka Rovňanová, PhD.***

1. **Vybrané pomáhajúce profesie v názoroch žiakov stredných škôl/ verejnosti.**

**Anotácia:**

Teoretická časť práce analyzuje vybrané pomáhajúce profesie v širších spoločenských súvislostiach. Cieľom empirickej časti je zmapovať názory žiakov stredných škôl/verejnosti na vybrané pomáhajúce profesie cez sledované premenné.

**2. Preferované štýly vedenia v práci vedúcich pedagogických zamestnancov škôl/školských zariadení/organizácií.**

**Anotácia:**

Teoretická časť analyzuje štýly vedenia ľudí v personálnom manažmente a rôzne prístupy k ich typológii. Empirická časť je zameraná na zisťovanie vodcovských preferencií vo vybraných cieľových skupinách (možnosť špecifikácie so školiteľkou) cez sledované premenné (rod, dĺžka praxe, typ školy, kariérny stupeň, pozícia).

**3. Manažment profesijného rastu pedagogických a odborných zamestnancov v regionálnom školstve**

**Anotácia:**

Teoretická časť analyzuje problematiku profesijného rastu PZ a OZ v slovenskom školskom prostredí v širších spoločenských, historických a odborných súvislostiach. Cieľom empirickej časti práce je zistiť, či a na akej úrovni existuje vo vybraných školách interný systém plánovania osobných stratégií profesijného rastu.

**4. Etický kódex ako nástroj manažérskej etiky vzdelávacích organizácií**

**Anotácia:**

Teoretická časť práce analyzuje problematiku manažérskej etiky vybraných vzdelávacích organizácií. Empirická časť je zameraná na (1) analýzu etických kódexov vybraných organizácií a (2) názory zamestnancov vybraných organizácií na účel, princípy, limity tohto nástroja riadenia.

***Mgr. Barbora Baďurová, PhD.***

1. **Etika leadershipu vo výchove a vzdelávaní**

**Anotácia**:

Práca sa zameriava na porovnanie konceptu manažmentu a leadershipu, resp. snaží sa skúmať podobnosti a rozdiely medzi manažérom a lídrom. Na základe vybraných prístupov reflektuje otázku etických charakteristík lídra vo výchove a vzdelávaní. Snaží sa navrhnúť a argumentačne podložiť optimálne riešenie.

***Mgr. Michaela Beran Sládkayová, PhD.***

1. **Analýza neformálneho učenia sa dospelých v online priestore**

**Anotácia**:

Diplomová práca bude mať teoreticko-empirický charakter, ktorej cieľom bude analyzovanie aktuálnych možností neformálneho učenia sa dospelých v špecifickom online priestore. Výsledkom bude vytvorenie prehľadovej štúdie popisujúcej ponuku neformálneho učenia sa pre dospelých prostredníctvom obsahovej analýzy dostupných online zdrojov, vzdelávacích portálov a podobne.

***Mgr. Petra Fridrichová, PhD.***

1. **Integrácia žiakov prichádzajúcich z Ukrajiny do škôl na Slovensku 1**

 **Anotácia:**

DP má empirický charakter. Cieľom je zistiť spôsoby uplatňovanej podpory pre prichádzajúcich žiakov a stratégie podporujúce ich integráciu na úrovni manažérskych postupov a priamych intervencií pri práci so žiakmi (podpora počas vyučovania, podpora v hybridnom vyučovaní, podpora v rozvoji jazykových kompetencií, a pod.).

1. **Integrácia žiakov prichádzajúcich z Ukrajiny/z cudziny do škôl na Slovensku 2**

**Anotácia:**

DP má metodický charakter a zameriava sa na vytvorenie programu začlenenia žiakov zo zahraničia do škôl na Slovensku. Program by mal obsahovať konkrétne návrhy aktivít, činností zameraných na prácu s učiteľmi (napr. prijatie žiaka, komunikácia so žiakom a jeho rodinou) aj na priame činnosti a prácu s prichádzajúcimi žiakmi (napr. podpora adaptácie, podpora začleňovania do kolektívu).

1. **Názory pedagogických/odborných zamestnancov škôl na dištančné a hybridné vzdelávanie v čase pandémie a v postpandemickom období**

**Anotácia:**

Diplomová práca sa zameriava na zistenie názorov vybraných pedagogických (pedagogický asistent, vychovávateľ) alebo odborných (psychológ, sociálny pedagóg a i.) zamestnancov škôl na hybridné vzdelávanie, identifikovanie najväčších prekážok, nedostatkov, ale aj výziev a pozitívnych skúseností z dištančného a hybridného vzdelávania. DP má empirický charakter.

1. **Úloha poradcov profesijného rozvoja v procese kurikulárnej reformy**

**Anotácia:**

Cieľom diplomovej práce je zmapovať názory pedagogických a riadiacich zamestnancov v školstve na úlohy, poslanie a charakter práce poradcov profesijného rozvoja v kontexte zmien v základnom vzdelávaní. DP má empirický charakter.

***Mgr. Hana Kocurová, PhD.***

1. **Akademická nečestnosť študentov - kedysi a dnes**

**Anotácia:**

Diplomová práca sa bude zameriavať na vymedzenie teoretických východísk akademickej nečestnosti v minulosti a dnes. Cieľom záverečnej práce bude analýza vybraných foriem akademickej nečestnosti. Práca bude mať dizajn teoretického výskumu, ktorý sa zameriava na podvádzanie a plagiátorstvo u študentov vysokých škôl.

1. **Školské podvádzanie žiakmi stredných škôl**

**Anotácia:**

Záverečná práca bude mať teoreticko-empirický charakter. Cieľom diplomovej práce je zistiť existenciu rozdielov medzi typmi stredných škôl v školskom podvádzaní. Pre zber dát bude využitá dotazníková metóda. Dáta budú spracované pomocou deskriptívnej a inferenčnej štatistiky.

***Mgr. Martin Schubert, PhD.***

1. **Analýza konštitutívnych prvkov andragogického profesijného poradenstva**

**Anotácia:**

Dizajn záverečnej práce bude teoretický. Jej autor/ka na základe štúdia domácich a zahraničných teoretických koncepcií poradenstva analyzuje a predstaví konštitutívne prvky andragogického profesijného poradenstva (napríklad antropologické predpoklady; sebareflexia, takt, etika, postoj (rola poradcu); interakcia, komunikácia, skupinová dynamika; odborné poznatky o edukácii dospelých a o špecifických kontextoch, metódy vedenia rozhovoru a iné).

**2. Vzdelávanie dospelých vo vybranej európskej alebo mimoeurópskej krajine**

**Anotácia:**

Jedným z hlavných problémov súčasného andragogicko-komparatívneho výskumu, resp. medzinárodného a komparatívneho výskumu vzdelávania dospelých, je nedostatok národných prehľadových štúdií popisujúcich celkovú štruktúru systému vzdelávania dospelých v určitej krajine. Cieľom záverečnej, teoreticky zameranej, práce, bude vypracovanie tohto typu štúdie o zvolenej európskej alebo mimoeurópskej krajine.

**3. Kvalita vzdelávania zamestnancov vo vybraných podnikoch**

**Anotácia:**

O kvalite podnikového vzdelávania sa diskutuje v rôznych rovinách, od zabezpečenia kvality, cez jej rozvoj až po manažment kvality. Tieto diskusie v oblasti podnikového vzdelávania vedú k lepšej transparentnosti jeho ponúk, výstupov a systému ako celku. Pritom sa uplatňujú rôzne postupy zodpovedajúce napr. TQM (Total Quality Management), modelu EFQM (European Foundation Quality Management), ISO 9000 a pod. Dizajn záverečnej práce bude teoreticko-empirický. Práca sa bude týkať rôznych aspektov kvality vzdelávania zamestnancov vo vybraných podnikoch a ich vzájomnej komparácie.

**4. Význam jazyka a sociálnej interakcie vo vzdelávaní dospelých**

**Anotácia:**

Jazyk a sociálna interakcia sú nevyhnutnými nástrojmi na dosiahnutie porozumenia účastníkov vzdelávania dospelých. Majú potenciál iniciovať, obmedzovať a orientovať proces ich pojmového konštruovania, ktorého výsledkom sú subjektívne vedomostné štruktúry, t. j. konštrukcie slúžiace ako viabilné (funkčné) modely vytvorené prispôsobovaním sa indivíduí na vonkajšie prekážky, ako aj „vyjednávaním“ v sociálnych interakciách. Dizajn záverečnej práce bude teoreticko-empirický. Práca sa bude týkať efektívneho využívania jazyka a sociálnych interakcií lektormi s cieľom pomôcť učiacim sa dospelým dosiahnuť pozitívne zmeny v ich pojmových štruktúrach.

V Banskej Bystrici 28. 03. 2022

 prof. PaedDr. Ivan Pavlov, PhD. prof. PhDr. Miriam Niklová, PhD.

 garant študijného programu vedúca Katedry pedagogiky a andragogiky